פיצוץ עז אירע בצהריים (ד') בקו 142 של דן ברחוב שאול המלך במרכז תל אביב סמוך לבסיס הקריה. כוחות ההצלה דיווחו על אירוע רב נפגעים. חשש כי במקום יש מטען נוסף. 21 בני אדם נפצעו, מהם אחד באורח קשה, אחד בינוני והשאר קל. ארבעה בני אדם לקו בחרדה. הפצועים פונו לבית החולים איכילוב בעיר, שם נמסר כי לא נשקפת סכנה לחייו של הפצוע הקשה. מפכ"ל המשטרה, רב-ניצב יוחנן דנינו, אמר כי כל הסימנים מצביעים על כך שמדובר בפיגוע. הוא הוסיף כי נערכות סריקות אחר מניחי המטען.

" עמוד ענן " - דיווחים נוספים ב-ynet

הערכה: למרות הפיגוע, המו"מ להפסקת אש יימשך

(צילום: יואל פלדמן )

(צילום: עופר עמרם)

(צילום: עופר עמרם)

(צילום: גל סבג)

(צילום: עופר עמרם)

לפי הערכת המשטרה הפיצוץ נגרם ממטען שהונח, ככל הנראה, מבעוד מועד מתחת לאחד המושבים במרכז האוטובוס. זמן קצר לאחר הפיצוץ בתל אביב, עצרה המשטרה אדם בבורסה ברמת גן בחשד כי הוא מעורב בפיגוע, אך לאחר מכן התברר כי הוא, ככל הנראה, לא מעורב.

השר לביטחון פנים, יצחק אהרונוביץ', הגיע לזירת הפיגוע עם מפכ"ל המשטרה יוחנן דנינו. "לפיגוע כזה בתל אביב יש משמעות לא פשוטה", אמר אהרונוביץ'. "חמאס ארגון רצחני שדוגל בהשמדת ישראל. צריך להכות את קני הטרור". במקביל, נערכות סריקות ברחבי תל אביב אחר חשודים. נבדקת הערכה שמחבל זרק רימון לתוך האוטובוס וברח.

תומר סיימון, עד ראייה, סיפר: "היה פיצוץ מחריד, היינו בטוחים בהתחלה שזו נפילה בתל אביב ושלא הייתה אזעקה. פתחתי את החלון של המשרד וראיתי את האוטובוס מרוסק. רצתי וניסיתי לסייע בטיפול הפצועים כמה שאני יכול, כי אני עוסק בתחום החירום. סייעתי לשתי פצועות. כל החלונות של האוטובוס היו מנופצים. חלק מהכיסאות עפו. הייתה פניקה גדולה והמולה".

(צילום: קלאודיה רוטקגל)

(צילום: קלאודיה רוטקגל)

עדת ראייה שהייתה במקום סיפרה: "שמעתי בום וראיתי ענן שחור. החבר'ה של המונית בקשר אמרו 'יש פה אוטובוס מפורק'". עדי ראייה ליד הקריה דיווחו כי בכריזה של הבסיס נשמעות קריאות להיכנס למבנים ולא לצאת. ניידות משטרה רבות הגיעו לאזור.

יוני יוסף מזק"א, שהיה מהראשונים שהגיעו לזירה, אמר: "הייתה הרבה פניקה וכאוס. אנשים שכבו מחוץ לאוטובוס. כוחות מד"א הגיעו והתחילו לטפל בהם יפה. אנשים פה לא רגילים, זה פשוט מחזיר אותנו שנים אחורה".

בעקבות הפיגוע נוצרו עומסי תנועה כבדים ברחבי תל אביב. רחוב יגאל אלון, שדרות שאול המלך ואזור בית המשפט נסגרו לתנועה. דרך מנחם בגין נסגרה באופן חלקי. הנהלת קניון עזריאלי הבהירה כי הוא לא סגור וממשיך לפעול כרגיל.

כמו כן, מעיריית תל אביב נמסר כי הייתה הנחיה ראשונית של המשטרה לא לשחרר ילדים מבתי הספר, אבל היא בוטלה.

בערוץ הטלוויזיה הלבנוני "אל-מיאדין" דווח כי ארגון חמאס בירך על הפיגוע ואמר כי מדובר בתגובה טבעית על הטבח של משפחת דאלו ששמונה מבניה נהרגו שלשום ברצועת עזה.

האירוע התרחש על רקע מבצע "עמוד ענן" ברצועת עזה והמשך הירי מרצועת עזה. הבוקר נמשכה האש ליישובי הדרום. רקטה שנורתה מעזה פגעה בבית ביישוב במועצה האזורית באר טוביה והסבה נזק כבד למקום.